UPRS Sklep I U 744/2021-17
Datum: 2021-11-11T01:00:00.000+01:00
ecli: ECLI:SI:UPRS:2021:I.U.744.2021.17
sodisce: Upravno sodišče
oddelek: Upravni oddelek
podrocje: UPRAVNI SPOR
institut: upravni spor - tožba v upravnem sporu - rok za vložitev tožbe - prepozna tožba - zavrženje tožbe

## Jedro

Tožnik je tožbo vložil po izteku 30-dnevnega roka za vložitev tožbe. Tožnik je bil v pouku o pravnem sredstvu pravilno poučen o roku 30 dni od prejema te odločbe za vložitev tožbe. Res je bilo v pravnem pouku napačno navedeno, da se tožba vloži na Delovno in socialno sodišče RS v Ljubljani, vendar to ni vplivalo na ugotavljanje pravočasnosti tožbe, kajti v skladu z določbo devetega odstavka 112. člena ZPP bi se štela tožba vložena pri nepristojnem sodišču za pravočasno, če bi bila vložena pred iztekom 30 dnevnega roka.

## Izrek

Tožba se zavrže.

## Obrazložitev

1. Z izpodbijanim sklepom je Zavod RS za zaposlovanje zavrnil tožnikovo vlogo za uveljavljanje pravice do delnega vračila izplačanih nadomestil plač delavcem na začasnem čakanju na delo. Tožnik se je zoper navedeni sklep pritožil, vendar je tožena stranka njegovo pritožbo zavrila kot neutemeljeno.

2. Tožnik je zoper sklep Zavoda RS za zaposlovanje dne 15. 3. 2021 priporočeno po pošti vložil tožbo. V tožbi predlaga, da se sklep o zavrženju odpravi in ugodi njegovi pravici.

3. Tožena stranka je sodišču predložila upravne spise zadeve, posebnega odgovora na tožbo pa ni podala.

4. Tožba je prepozna.

5. Rok za vložitev tožbe je določen v 28. členu Zakona o upravnem sporu (ZUS-1). Po določbi prvega odstavka 28. člena ZUS-1 je tako treba tožbo vložiti v 30 dneh od vročitve upravnega akta, s katerim je bil postopek končan. Tožba se vloži pri pristojnem sodišču neposredno, pisno ali pa se mu pošlje po pošti; šteje se, da je bila tožba vložena pri sodišču tisti dan, ko je bila priporočeno oddana na pošto (prvi in drugi odstavek 29. člena ZUS-1). V skladu s 36. členom ZUS-1 mora sodišče po prejemu tožbe opraviti predhodni preizkus in tožbo s sklepom zavreči, če ugotovi obstoj katerega od razlogov iz 1. do 8. točke prvega odstavka tega člena. Med te razloge spada tudi, da je tožba vložena prepozno ali prezgodaj (2. točka prvega odstavka 36. člena ZUS-1). Pravočasnost tožbe je ena izmed procesnih predpostavk, na obstoj katere pazi sodišče po uradni dolžnosti ves čas postopka.

6. Sodišče ugotavlja, da iz podatkov na vročilnici, ki se nahaja v dokumentaciji upravnega spisa (katerega je sodišču posredovala tožena stranka), izhaja, da je bila odločba MDDSZEM št. 11008-1338/2020-2 z dne 1. 2. 2021, s katero je bil postopek odločanja v tej zadevi končan, tožniku vročena 9. 2. 2021 (poslano z dopisom opr. št. 11064-1972/2020-6). To pomeni, da se je 30-dnevni zakonski rok za vložitev tožbe v upravnem sporu iztekel v četrtek, 11. 3. 2021. 7. V skladu z Odredbo o posebnih ukrepih iz 83. člena Zakona o sodiščih zaradi razgašene epidemije nalezljive bolezni COVID-19 na območju Republike Slovenije (Uradni list RS, št. 12/21, 37/21, 47/21, 58/21) so roki v času od 1. 2. 2021 do 16. 5. 2021 tekli. To pomeni, da je rok za vložitev tožbe (kot procesni rok) v tem upravnem sporu v tem času tekel. Ker je tožnik tožbo pred Delovnim in socialnim sodiščem RS v Ljubljani vložil 15. 3. 2021, saj jo je tega dne poslal sodišču s priporočeno poštno pošiljko (kot izhaja iz ovojnice, v kateri je poslal tožbo), torej po izteku 30-dnevnega roka za vložitev tožbe, je tožba vložena prepozno.

8. O navedeni ugotovitvi je sodišče v okviru naterialnega procesnega vodstva pred izdajo tega sklepa s pozivom opr. št. I U 744/2021-16 z dne 21. 10. 2021, ki je bil tožniku vročen 25. 10. 2021, z navedenim dejstvom seznanilo tožnika in mu dalo možnost izjave oziroma da poda ustrezne navedbe in ponudi dokaze o tem, vendar tožnik v zvezi s tem v danem roku (in tudi ne do dneva izdaje tega sklepa) ni navedel oziroma izkazal ničesar drugega, saj na poziv ni odgovoril. Če je tožba vložena prepozno, pa jo mora sodišče po določbi 2. točke prvega odstavka 36. člena ZUS-1 s sklepom kot prepozno zavreči. 9. Sodišče dodaja, da je bil tožnik v pouku o pravnem sredstvu v odločbi organa druge stopnje pravilno poučen o roku 30 dni od prejema te odločbe za vložitev tožbe. Res je bilo v pravnem pouku napačno navedeno, da se tožba vloži na Delovno in socialno sodišče RS v Ljubljani, vendar to ni vplivalo na ugotavljanje pravočasnosti tožbe, kajti v skladu z določbo devetega odstavka 112. člena Zakona o pravdnem postopku (ZPP) bi se štela tožba vložena pri nepristojnem sodišču za pravočasno, če bi bila vložena pred iztekom 30 dnevnega roka.

10. Sodišče je odločilo po sodniku poročevalcu na podlagi petega odstavka 59. člena ZUS-1 v povezavi s 3. točko 46. člena ZUS-1 in tretjim odstavkom 36. člena ZUS-1.